Imtella' Diċembru 6, 2021 - Aġġornata 6 Ta' Diċembru, 2021 7:56pm Rapport: Massimo Axisa Ftit tal-jiem biss qabel Ike u Kaya jitilgħu fuq il-palk f'Pariġi biex jirrappreżentaw lil Malta fil-Junior Eurovision Song Contest bid-diska 'My Home'. Fl-aħħar jum tagħhom l-iskola qabel iħallu pajjiżna għal din l-avventura, iż-żewġt itfal ta' 11-il sena stqarrew li jinsabu eċċitati ferm, iżda determinati, biex iġibu l-aqwa riżultat possibbli. Fid-19 ta' Diċembru, Ike u Kaya se jkunu qed jirrappreżentaw lil Malta fil-Junior Eurovision Song Contest f'Pariġi fi Franza, bil-kanzunetta 'My Home'. Fil-jiem li għaddew l-iskejjel rispettivi ta' Ike u Kaya, it-tnejn ta' 11-il sena, organizzaw farewell li matulha awgurawlhom għall-avventura li għandhom quddiemhom. Waqt din iċ-ċerimonja, Kaya qalet li tinsab eċċitata ferm biex titla fuq il-palk u tirrappreżenta lil pajjiżha. "Nirringrazzja ħafna lill-kap tal-iskola u lit-teachers ukoll ta' din il-farewell li organizzawli … eċċitata ħafna biex immur Pariġi … grazzi ħafna wkoll lil sħabi tal-messaġġi u anke l-cards li tawni … u let's go to Paris!". Ike, li se jkun qed ikanta fuq il-palk flimkien ma' Kaya, qal li din hija esperjenza ta' darba u li se jkun qed jagħmel ħiltu biex iġib riżultat pożittiv lejn Malta. "Issa ħa mmorru Pariġi … eċċitat ħafna … l-aqwa li nagħmel ħilti … nagħmlu ħilitna jien u Kaya … din esperjenza tal-ġen, esperjenza unika u esperjenza ta' darba". Is-surmast ta' Ike mill-Iskola St Albert The Great, Mario Mallia, qal li din hija opportunità kbira għat-tfal u li l-fatt li student jesprimi ruħu bil-mużika, u jagħti pjaċir lil min jisimgħu fl-istess ħin, jimlieh b'sodisfazzjon. Il-Kap tal-Iskola St Joseph fi Blata l-Bajda, Roberta Mifsud Bonnici, fejn tattendi Kaya, qalet li huwa ta' pjaċir kbir meta tara studenti jilħqu livelli ogħla u anke jirrappreżentaw lil Malta waqt li awguratilhom għal prestazzjoni mill-aqwa. Ike u Kaya rebħu l-festival f'Malta fis-16 ta' Ottubru li għadda wara li rebħu l-vot popolari u għaddew ukoll mill-iskrutinju tal-ġurija biex b'hekk issa se jkunu qed jirrappreżentaw lill-pajjiż f'dan l-avveniment prestiġjuż.